| **Milton Greene** |
| --- |
| Gimė | 1922 m. kovo 14 d.Niujorkas, Jungtinės Amerikos Valstijos JAV |
| Mirė | 1985 m. rugpjūčio 8 d. (63 metai)Los Andželas, Jungtinės Amerikos Valstijos JAV |
| Vaikai | 2 |
|  |
| Veikla | fotografas, prodiuseris |

**Miltonas Grynas** (angl. *Milton Greene*, tikrasis vardas *Milton H. Greengold*, 1922 m. kovo 14 d. Niujorkas, JAV – 1985 m. rugpjūčio 8 d. Los Andželas, JAV) – amerikiečių mados ir įžymybių fotografas, kino bei televizijos prodiuseris, žinomiausias dėl Merlinos Monro nuotraukų.

Biografija
----------

M. Grynas gimė kaip Miltonas H. Gryngoldas (*Milton H. Greengold*) Niujorke žydų šeimoje. Fotografija susidomėjo paauglystėje, pradėjo fotografuoti būdamas 14-os. M. Grynas Prato institute gavo stipendiją, tačiau pasirinko fotografo karjerą. Jis mokėsi pas fotožurnalistą Eliotą Elisofeną, vėliau dirbo Luiso Dal-Vulfo asistentu. Galiausiai M. Grynas pradėjo savarankišką karjerą ir 23-ejų pagarsėjo kaip „Stebukligasis spalvotos fotografijos berniukas".

Aukštosios mados fotografijos srityje M. Grynas įsitvirtino 5-ajame ir 6-ajame dešimtmečiuose. Jo nuotraukos pasirodė žurnaluose „Harper's Bazaar" ir „Vogue". Vėliau M. Grynas ėmėsi įžymybių portretų. 6-ajame ir 7-ajame dešimtmečiuose jis fotografavo daug garsių asmenybių, įskaitant Elizabetą Teilor, Frenką Sinatrą, Odrę Hebern, Greisę Keli, Eivą Gardner, Semį Deivisą jaunesnįjį, Kateriną Diuniov, Marlenę Dytrich ir Džudę Garland.

M. Gryno bendradarbiavimas su Merlina Monro (kurią jis pirmą kartą nufotografavo žurnalo „Look" maketui 1953 m.) pakeitė jo karjeros eigą. Juodu susidraugavo ir, išvykusi iš Los Andželo, kad vėliau Niujorke pas Ly Strasbergą studijuotų vaidybą, Monro pradžioje buvo apsistojusi Konektikute pas M. Gryną, gyvenusį su žmona Eme (*Amy*) ir mažamečiu sūnumi Džošua (*Joshua*). Monro su M. Grynu įkūrė kino kompaniją „Marilyn Monroe Productions", siekdama savo karjeros nepriklausomybės nuo galingųjų Holivudo kino bendrovių. M. Grynas prisidėjo prie filmų „Autobusų stotelė" (1956) ir „Princas ir šokėja" (1957) kūrimo. Juodu kartu surengė maždaug 53 fotosesijas, kai kurios jų tapo garsios, pavyzdžiui, „Juodasis seansas" („The Black Sitting"). M. Gryno 1954 m. viename iš tokių seansų padaryta nuotrauka, kurioje Monro segi klostytinį baleto sijonėlį, kompanijos „Time Life" buvo išrinkta vienu iš trijų populiariausių XX a. atvaizdų. Monro ir M. Gryno draugystė pasibaigė 1957 m. pastačius filmą „Princas ir šokėja", ir Monro jį atleido.

M. Grynas pirmą kartą vedė 1942 m. jo žmona tapo vaikystės mylimoji Evelina Franklin (*Evelyn Franklin*). Juodu išsiskyrė 1949 m. Antroji jo santuoka buvo su modeliu Eme Franko (*Amy Franco*, g. 1929 m. Kuboje), kurią jis vedė 1953 m. Juodu susilaukė sūnų Džošuos (*Joshua*) ir Entonio (*Anthony*). Miltono Gryno ir Emės Franko santuoka truko iki jo mirties 1985 m. kai jis, sulaukęs 63-ejų, Los Andželo ligoninėje mirė nuo limfomos. Jo pelenus šeima išbarstė Ramiajame vandenyne.

Anglų aktorius Dominikas Kuperis vaidino Miltoną Gryną 2011 m. filme „Mano savaitė su Merlina" („My Week with Marilyn").

Nuorodos
--------

* M. Gryno filmografija

Išnašos
-------

1. ↑  Parramore, Thomas C. (2000). *The Genius and the Goddess: Arthur Miller and Marilyn Monroe*. University of Virginia Press. p. 83. ISBN 0-8139-1988-6.
2. ↑  Watriss, Wendy; Johnson, Leslie Carolyn (1992). *FotoFest 98*. FotoFest. p. 236. ISBN 0-9619766-5-9.
3. ↑  Feller, Leslie Chess (2008-11-19). „Milton Greene's Flawless Eye". *vanityfair.com*. Vanity Fair. Nuoroda tikrinta 2023-04-25.
4. ↑  Schechter, Scott (2006). *Judy Garland: The Day-by-Day Chronicle of a Legend*. Taylor Trade Publishing. p. 251. ISBN 1-4616-3555-1.
5. ↑  „Marilyn Monroe was my babysitter". 2012-07-22. Nuoroda tikrinta 2023-04-25.
6. ↑  Dolleris, Sue (2010). *Hello Norma Jean*. Savant Books & Publications. p. 162. ISBN 978-0-9845552-6-0.
7. ↑  Monroe, Marilyn; Buchthal, Stanley (2010). Comment, Bernard, ed. *Fragments: Poems, Intimate Notes, Letters*. Macmillan. p. 233. ISBN 978-1-4299-8840-7.
8. ↑  „New York Portrait Photographer Dies". *Observer-Reporter*. 1985-08-14. p. D-4. Nuoroda tikrinta 2023-04-25.